title: Padomes Lēmums (ES) 2020/143 (2020. gada 28. janvāris) par nostāju, kura Eiropas Savienības vārdā jāieņem Muitas konvencijas par starptautiskajiem preču pārvadājumiem, kuros izmanto TIR karneti, Administratīvajā komitejā attiecībā uz grozījumiem konvencijā

text:
                  4.2.2020

                  LV

                  Eiropas Savienības Oficiālais Vēstnesis

                  L 32/8

         PADOMES LĒMUMS (ES) 2020/143
         (2020. gada 28. janvāris)
         par nostāju, kura Eiropas Savienības vārdā jāieņem Muitas konvencijas par starptautiskajiem preču pārvadājumiem, kuros izmanto TIR karneti, Administratīvajā komitejā attiecībā uz grozījumiem konvencijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     1975. gada 14. novembra Muitas konvenciju par starptautiskajiem preču pārvadājumiem, kuros izmanto TIR karneti (TIR konvencija), Savienība noslēdza ar Padomes Regulu (EEK) Nr. 2112/78 (1), un tā Savienībā stājās spēkā 1983. gada 20. jūnijā (2).

                     (2)

                     Saskaņā ar TIR konvencijas 59. pantu Administratīvā komiteja var pieņemt minētās konvencijas grozījumus ar klātesošo un balsojošo Līgumslēdzēju pušu divu trešdaļu balsu vairākumu.

                     (3)

                     Administratīvajai komitejai 2020. gada februāra sesijā ir jāpieņem jaunais 11. pielikums un saistītie grozījumi TIR konvencijā.

                     (4)

                     Ir lietderīgi noteikt nostāju, kas Savienības vārdā ir jāieņem Administratīvajā komitejā, jo grozījumiem TIR konvencijā būs juridiskas sekas attiecībā uz Savienību.

                     (5)

                     Savienība atbalsta TIR konvencijas jauno 11. pielikumu un nepieciešamos grozījumus TIR konvencijas tekstā, jo tie atbilst Eiropas Parlamenta un Padomes Regulā (ES) Nr. 952/2013 (3) iedibinātajai kārtībai, kura paredz, ka faktiski visai saziņai ar muitas dienestiem ir jābūt elektroniskā veidā.

                     (6)

                     Jaunais 1. panta s) punkts TIR konvencijā definēs “e-TIR procedūru”, kas piemērojama elektroniskajai datu apmaiņai starp muitas dienestiem.

                     (7)

                     Jaunais 58. quarter pants TIR konvencijā izveidos tehniskās īstenošanas struktūru, kura pieņems e-TIR starptautiskās sistēmas tehniskās specifikācijas, neskarot pašreizējo TIR konvencijas materiālo un institucionālo regulējumu.

                     (8)

                     Jaunajā 60. bis pantā tiks noteikta īpaša procedūra par TIR konvencijas jaunā 11. pielikuma un jebkuru turpmāko grozījumu, kas tiks izdarīti minētajā pielikumā, stāšanos spēkā.

                     (9)

                     Grozījumi TIR konvencijas 43., 59. un 61. pantā veic pielāgojumus, kas nepieciešami, lai tiktu ieviests jaunais 11. pielikums.

                     (10)

                     TIR konvencijas jaunais 11. pielikums nodrošina Līgumslēdzējām pusēm, kurām minētais pielikums ir saistošs, iespēju izmantot e-TIR operācijas. Tam ir jānodrošina Savienībai un dalībvalstīm iespēja izvēlēties, kurā brīdī izveidot savu sistēmu savienojumu ar e-TIR starptautisko sistēmu.

                     (11)

                     Tādēļ Savienības nostājas Administratīvajā komitejā pamatā vajadzētu būt šim lēmumam pievienotajam grozījumu projektam,

               IR PIEŅĒMUSI ŠO LĒMUMU.

            1. pants
            Nostājas, kas Savienības vārdā ir jāieņem Administratīvās komitejas septiņdesmit otrajā vai kādā turpmākajā sesijā, pamatā ir grozījumu projekts, kas pievienots šim lēmumam.

            2. pants
            Šā lēmuma 1. pantā minēto nostāju pauž Savienības dalībvalstis, kas ir Administratīvās komitejas dalībnieces, rīkojoties kopīgi.

            3. pants
            Nelielas tehniskas izmaiņas 1. pantā minētajā grozījumu projektā var saskaņot Savienības pārstāvji Administratīvajā komitejā.

            4. pants
            Šis lēmums stājas spēkā tā pieņemšanas dienā.

            Briselē, 2020. gada 28. janvārī

                  Padomes vārdā –

                  Priekšsēdētāja

               A. METELKO-ZGOMBIĆ

            (1)  Padomes Regula (EEK) Nr. 2112/78 (1978. gada 25. jūlijs) par 1975. gada 14. novembrī noslēgto Ženēvas Muitas konvenciju par starptautiskajiem preču pārvadājumiem, kuros izmanto TIR karneti (TIR konvencija) (OV L 252, 14.9.1978., 1. lpp.).

            (2)  OV L 31, 2.2.1983., 13. lpp.

            (3)  Eiropas Parlamenta un Padomes Regula (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.).

            Grozījumu Muitas konvencijā par starptautiskajiem preču pārvadājumiem, kuros izmanto TIR karneti (1975. gada TIR konvencijā) projekts
            A.   Grozījumi TIR konvencijā

            1.   1. pantā jauns s) punkts

                        s)

                        “E-TIR procedūra” ir tāda TIR procedūra, kuru īsteno, izmantojot elektronisku datu apmaiņu, kas ir funkcionāli līdzvērtīga TIR karnetei. Lai gan piemēro TIR konvencijas noteikumus, specifiski noteikumi par e-TIR procedūru ir ietverti 11. pielikumā.

                  1.bis   3. panta b) punkts

                        b)

                        par pārvadājumiem jāgalvo tādām apvienībām, kuras ir saņēmušas atļauju saskaņā ar 6. panta noteikumiem. Pārvadājumiem jānotiek, izmantojot TIR karneti, kura atbilst šīs konvencijas 1. pielikumā dotajam paraugam, vai izmantojot e-TIR procedūru.

                  2.   43. pants
            Šīs konvencijas 6. pielikumā, 7. pielikuma III daļā un 11. pielikuma II daļā izklāstītajos paskaidrojumos ir interpretēti daži šīs konvencijas noteikumi un tās pielikumi. Tajos aprakstīta arī konkrēta ieteicamā prakse.
            3.   Jauns 58.quarter pants
            Ar šo izveido tehniskās īstenošanas struktūru. Tās sastāvs, funkcijas un reglaments ir noteikti 11. pielikumā.
            4.   59. pants

                        1.

                        Šo konvenciju, ieskaitot tās pielikumus, var grozīt pēc Līgumslēdzējas puses priekšlikuma saskaņā ar šajā pantā noteikto procedūru.

                        2.

                        Izņemot 60. bis pantā paredzēto gadījumu, visus ierosinātos šīs konvencijas grozījumus saskaņā ar tās 8. pielikumā noteikto reglamentu izskata Administratīvajā komitejā, kurā ir visas Līgumslēdzējas puses. Par šādiem grozījumiem, ko izskata vai izstrādā Administratīvās komitejas sanāksmē un pieņem ar divu trešdaļu klātesošo un balsojošo dalībnieku vairākumu, ANO ģenerālsekretārs paziņo Līgumslēdzējām pusēm apstiprināšanai.

                        3.

                        Izņemot 60. un 60. bis pantā izklāstītos gadījumus, jebkurš ierosinātais grozījums, par ko paziņots saskaņā ar iepriekšējo punktu, attiecībā uz visām Līgumslēdzējām pusēm stājas spēkā trīs mēnešus pēc tam, kad beidzies 12 mēnešu termiņš, kas seko pēc ierosinātā grozījuma paziņošanas dienas, ja šajā laikā ANO ģenerālsekretāram pret ierosināto grozījumu nav paziņoti nekādi iebildumi no valsts, kas ir Līgumslēdzēja puse.

                        4.

                        Ja pret ierosināto grozījumu ir izteikti iebildumi saskaņā ar šā panta 3. punktu, uzskata, ka grozījums nav pieņemts, un tam nav nekāda juridiska spēka.

                  5.   Jauns 60.bis pants
            11. pielikuma un tā grozījumu īpaša spēkā stāšanās procedūra

                        1.

                        Konvencijas 11. pielikums, kas izvērtēts saskaņā ar 59. panta 1. un 2. punktu, stājas spēkā attiecībā uz visām Līgumslēdzējām pusēm trīs mēnešus pēc 12 laikposma beigām, kas seko datumam, kurā ANO ģenerālsekretārs ir paziņojis Līgumslēdzējām pusēm, izņemot tās Līgumslēdzējas puses, kuras ģenerālsekretāram ir iepriekš minētajā trīs mēnešu laikposmā rakstiski paziņojušas par 11. pielikuma neatzīšanu. Attiecībā uz Līgumslēdzējām pusēm, kuras atceļ savu neatzīšanas paziņojumu, 11. pielikums stājas spēkā sešus mēnešus pēc datuma, kurā depozitārs saņēmis paziņojumu par šādas neatzīšanas atcelšanu.

                        2.

                        Jebkuru 11. pielikuma ierosināto grozījumu izskata Administratīvā komiteja. Šādus grozījumus pieņem ar klātesošo un balsojošo Līgumslēdzēju pušu, kurām ir saistošs 11. pielikums, vairākumu.

                        3.

                        Grozījumus 11. pielikumā, kas ir izvērtēti un pieņemti saskaņā ar šā panta 2. punktu, ANO ģenerālsekretārs paziņo visām Līgumslēdzējām pusēm informācijai vai – tām Līgumslēdzējām pusēm, kurām 11. pielikums ir saistošs, – apstiprināšanai.

                        4.

                        Šādu grozījumu stāšanās spēkā datumu nosaka to pieņemšanas laikā, ar klātesošo un balsojošo Līgumslēdzēju pušu, kurām ir saistošs 11. pielikums, vairākumu.

                        5.

                        Grozījumi stājas spēkā saskaņā ar šā panta 4. punktu, ja vien līdz agrākam datumam, kas noteikts pieņemšanas laikā, viena piektā daļa vai piecas valstis (izvēlas mazāko skaitu), kas ir Līgumslēdzējas puses, kurām ir saistošs 11. pielikums, nepaziņo ģenerālsekretāram, ka iebilst pret grozījumiem.

                        6.

                        Stājoties spēkā jebkuram grozījumam, kas pieņemts šā panta 2. līdz 5. punktā noteiktajā kārtībā, tas attiecībā uz visām Līgumslēdzējām pusēm, kurām ir saistošs 11. pielikums, aizstāj agrākus noteikumus, uz kuriem attiecas grozījums.

                  6.   61. pants
            ANO ģenerālsekretārs informē visas Līgumslēdzējas puses un visas valstis, kas minētas šīs konvencijas 52. panta 1. punktā, par ikvienu pieprasījumu, paziņojumu vai iebildumu, kurš izteikts saskaņā ar 59., 60. un 61. bis pantu, kā arī par dienu, kad ikviens grozījums stājas spēkā.
            7.   9. pielikuma I daļas 3. punktā jauns xi) apakšpunkts

                        xi)

                        11. pielikuma 10. panta 2. punktā aprakstītās atkāpšanās procedūras gadījumā pēc kompetento iestāžu pieprasījuma apstiprināt Līgumslēdzējām pusēm, kurām ir saistošs 11. pielikums, ka garantija ir derīga, ka TIR pārvadājums tiek veikts saskaņā ar e-TIR procedūru, un sniegt citu informāciju saistībā ar TIR pārvadājumu.

                  B.   11. pielikums – e-TIR procedūra

            1.   I daļa

               1. pants
               Piemērošanas joma

                  1.   Šā pielikuma noteikumi reglamentē e-TIR procedūras īstenošanu, kā noteikts Konvencijas 1. panta s) punktā, un tos piemēro attiecībās starp Līgumslēdzējām pusēm, kurām ir saistošs šis pielikums, kā paredzēts 60. bis panta 1. punktā.

                  2.   E-TIR procedūru nevar izmantot pārvadājumiem, kas daļēji notiek tādas Līgumslēdzējas puses teritorijā, kurai nav saistošs 11. pielikums un kura ir muitas vai ekonomiskās savienības dalībvalsts ar vienotu muitas teritoriju.

               2. pants
               Definīcijas
               Šajā pielikumā:

                           a)

                           “e-TIR starptautiskā sistēma” ir informācijas un komunikācijas tehnoloģiju (IKT) sistēma, kas izstrādāta, lai nodrošinātu elektroniskas informācijas apmaiņu starp e-TIR procedūrā iesaistītajiem dalībniekiem;

                           b)

                           “e-TIR specifikācijas” ir e-TIR procedūras konceptuālās, funkcionālās un tehniskās specifikācijas, kas pieņemtas un grozītas saskaņā ar šā pielikuma 5. panta noteikumiem;

                           c)

                           “iepriekšēji TIR dati” ir dati, kas iesniegti izbraukšanas valsts kompetentajām iestādēm atbilstoši e-TIR specifikācijām un kas liecina par turētāja nodomu precēm piemērot e-TIR procedūru;

                           d)

                           “iepriekšēji labojumu dati” ir dati atbilstoši e-TIR specifikācijām, kas iesniegti tās valsts kompetentajām iestādēm, kurā ir pieprasīts labot deklarācijas datus, un kas liecina par turētāja nodomu labot deklarācijas datus;

                           e)

                           “deklarācijas dati” ir iepriekšēji TIR dati un iepriekšēji labojumu dati, kurus ir pieņēmušas kompetentās iestādes;

                           f)

                           “deklarācija” ir akts, ar kuru turētājs vai tā pārstāvis saskaņā ar e-TIR specifikācijām izsaka savu nodomu precēm piemērot e-TIR procedūru. No brīža, kad deklarāciju ir pieņēmušas kompetentās iestādes, pamatojoties uz iepriekšējiem TIR datiem vai iepriekšējiem labojumu datiem, un deklarācijas dati ir nosūtīti e-TIR starptautiskajai sistēmai, tā ir uzskatāma par pieņemtas TIR karnetes juridisku ekvivalentu;

                           g)

                           “pavaddokuments” ir izdrukāts dokuments, ko elektroniski ģenerējusi muitas sistēma pēc deklarācijas pieņemšanas saskaņā ar pamatnostādnēm, kas ietvertas e-TIR tehniskajās specifikācijās. Pavaddokumentu var izmantot, lai reģistrētu ceļā notikušus starpgadījumus (un tas aizstāj apstiprinājuma ziņojumu atbilstoši šīs konvencijas 25. pantam), un atkāpšanās procedūrā;

                           h)

                           “autentifikācija” ir elektronisks process, kas dara iespējamu fiziskas vai juridiskas personas elektronisko identifikāciju vai elektronisko datu izcelsmes un integritātes apstiprināšanu.

                     Paskaidrojums par 2. panta h) punktu

                           11.2.h)-1

                           Līdz laikam, kad tiek izveidota un e-TIR specifikācijās aprakstīta saskaņota pieeja, Līgumslēdzējas puses, kurām ir saistošs 11. pielikums, var autentificēt turētāju, izmantojot jebkuru procesu, kas paredzēts to valsts tiesību aktos, tostarp, bet ne tikai, lietotāja vārdu/paroli vai elektroniskos parakstus.

                           11.2.h)-2

                           Datu, kuru apmaiņa notiek starp e-TIR starptautisko sistēmu un kompetentajām iestādēm, integritāti, kā arī Informācijas un komunikācijas tehnoloģiju (IST) sistēmu autentifikāciju nodrošina ar drošu savienojumu palīdzību, kā noteikts e-TIR tehniskajās specifikācijās.

               3. pants
               e-TIR procedūras īstenošana

                  1.   Līgumslēdzējas puses, kurām ir saistošs 11. pielikums, nodrošina savu sistēmu savienojumu ar e-TIR starptautisko sistēmu, ievērojot e-TIR specifikācijas.

                  2.   Katra Līgumslēdzēja puse var brīvi izvēlēties datumu, līdz kuram tā nodrošina savu muitas sistēmu savienojumu ar e-TIR starptautisko sistēmu. Savienojuma nodrošināšanas datumu paziņo visām pārējām Līgumslēdzējām pusēm, kurām ir saistošs 11. pielikums, vismaz sešus mēnešus pirms datuma, kad notiek savienojums.
                  Paskaidrojums par 3. panta 2. punktu

                              11.3.2.

                              Līgumslēdzējām pusēm, kurām ir saistošs 11. pielikums, ir ieteicams atjaunināt savas muitas sistēmas un nodrošināt savienojumu ar e-TIR starptautisko sistēmu, tiklīdz 11. pielikums kļūst tām saistošs. Muitas vai ekonomiskās savienības var lēmumu pieņemt vēlākā datumā, lai tām būtu iespēja nodrošināt visu savu dalībvalstu sistēmu savienojumu ar e-TIR starptautisko sistēmu.

               4. pants
               Tehniskās īstenošanas struktūras sastāvs, funkcijas un reglaments

                  1.   Līgumslēdzējas puses, kurām ir saistošs 11. pielikums, ir tehniskās īstenošanas struktūras dalībnieki. Tās sesijas notiek regulāri vai pēc Administratīvās komitejas pieprasījuma atbilstoši prasībām par e-TIR specifikāciju uzturēšanu. Administratīvā komiteja tiek regulāri informēta par tehniskās īstenošanas struktūras darbībām un apsvērumiem.

                  2.   Līgumslēdzējas puses, kuras nav atzinušas 11. pielikumu, kā norādīts 60. bis panta 1. punktā, un starptautisko organizāciju pārstāvji var piedalīties tehniskās īstenošanas struktūrā kā novērotāji.

                  3.   Tehniskās īstenošanas struktūra pārrauga e-TIR procedūras īstenošanas tehniskos un funkcionālos aspektus, kā arī koordinē un sekmē informācijas apmaiņu jautājumos, kas ir tās kompetencē.

                  4.   Tehniskās īstenošanas struktūra savā pirmajā sesijā pieņem reglamentu un to iesniedz Administratīvajā komitejā apstiprināšanai Līgumslēdzējām pusēm, kurām ir saistošs 11. pielikums.

               5. pants
               E-TIR specifikāciju pieņemšanas un grozīšanas procedūras
               Tehniskās īstenošanas struktūra:

                           a)

                           pieņem e-TIR procedūras tehniskās specifikācijas un specifikāciju grozījumus, nodrošinot to atbilstību e-TIR procedūras funkcionālajām specifikācijām. Pieņemšanas laikā tā lemj par pienācīgu pārejas periodu to īstenošanai;

                           b)

                           sagatavo e-TIR procedūras funkcionālās specifikācijas un to grozījumus, nodrošinot to atbilstību e-TIR procedūras konceptuālajām specifikācijām. Specifikācijas nosūta Administratīvajai komitejai pieņemšanai ar klātesošo un balsojošo Līgumslēdzēju pušu, kurām ir saistošs 11. pielikums, vairākumu, kā arī īsteno un atbilstoši prasībām uz to pamata izstrādā tehniskās specifikācijas termiņā, ko nosaka pieņemšanas laikā;

                           c)

                           apsver grozījumus e-TIR procedūras konceptuālajās specifikācijās, ja to pieprasa Administratīvā komiteja. e-TIR procedūras konceptuālās specifikācijas un to grozījumus pieņem ar klātesošo un balsojošo Līgumslēdzēju pušu, kurām ir saistošs 11. pielikums, vairākumu, kā arī īsteno un atbilstoši prasībām uz to pamata izstrādā funkcionālās specifikācijas termiņā, ko nosaka pieņemšanas laikā.

               6. pants
               Iepriekšēju TIR datu un iepriekšēju labojumu datu iesniegšana

                  1.   Iepriekšējus TIR datus un iepriekšējus labojumu datus iesniedz turētājs vai tā pārstāvis izbraukšanas valsts kompetentajām iestādēm un tās valsts kompetentajām iestādēm, kurā ir pieprasīti deklarācijas datu labojumi. Kad deklarācija vai labojums ir pieņemts atbilstoši valsts tiesībām, kompetentās iestādes nosūta deklarācijas datus vai to labojumus e-TIR starptautiskajai sistēmai.

                  2.   Iepriekšējus TIR datus un iepriekšējus labojumu datus, kas minēti 1. punktā, var iesniegt kompetentajām iestādēm tieši vai e-TIR starptautiskajā sistēmā.

                  3.   Līgumslēdzējas puses, kurām ir saistošs 11. pielikums, pieņem iepriekšējo TIR datu un iepriekšējo labojumu datu iesniegšanu, kas veikta e-TIR starptautiskajā sistēmā.
                  Paskaidrojums par 6. panta 3. punktu

                              11.6.3.

                              Līgumslēdzējām pusēm, kurām ir saistošs 11. pielikums, ir ieteicams iesniegtos iepriekšējos TIR datus un iepriekšējos labojumu datus atzīt, cik vien iespējams, izmantojot metodes, kas norādītas funkcionālajās un tehniskajās specifikācijās.

                  4.   Kompetentās iestādes publicē sarakstu ar visiem elektroniskajiem līdzekļiem, ar kādiem var iesniegt iepriekšējos TIR datus un iepriekšējos labojumu datus.

               7. pants
               Turētāja autentifikācija

                  1.   Pieņemot deklarāciju izbraukšanas valstī vai deklarācijas datu labojumus jebkurā valstī, kas ietilpst maršrutā, kompetentās iestādes autentificēs iepriekšējos TIR datus vai iepriekšējos labojumu datus un turētāju atbilstoši valsts tiesību aktiem.

                  2.   Līgumslēdzējas puses, kurām ir saistošs 11. pielikums, pieņem turētāja autentifikāciju, kas veikta e-TIR starptautiskajā sistēmā.
                  Paskaidrojums par 7. panta 2. punktu

                              11.7.2.

                              e-TIR starptautiskā sistēma ar e-TIR specifikācijās aprakstītajiem līdzekļiem nodrošina iepriekšējo TIR datu vai iepriekšējo labojumu datu integritāti un to, ka dati tiek nosūtīti turētājam.

                  3.   Kompetentās iestādes publicē sarakstu ar citiem autentifikācijas mehānismiem, kas nav minēti šā panta 2. punktā un ko var izmantot autentifikācijai.

                  4.   Līgumslēdzējas puses, kurām ir saistošs 11. pielikums, pieņem deklarācijas datus, kas ir saņemti e-TIR starptautiskajā sistēmā un kas ir pieņemtas TIR karnetes juridiskais ekvivalents, no kompetentajām iestādēm izbraukšanas valstī un valstī, kurā ir pieprasīti deklarācijas datu labojumi.
                  Paskaidrojums par 7. panta 4. punktu

                              11.7.4.

                              e-TIR starptautiskā sistēma ar e-TIR specifikācijās aprakstītajiem līdzekļiem nodrošina deklarācijas datu integritāti un to, ka dati tiek nosūtīti kompetentajām iestādēm tajās valstīs, kuras ir iesaistītas pārvadājumā.

               8. pants
               Turētāja autentifikācijas savstarpēja atzīšana
               Turētāja autentifikāciju, ko veic Līgumslēdzēju pušu, kurām ir saistošs 11. pielikums, kompetentās iestādes, kuras pieņem deklarāciju vai deklarācijas datu labojumus, atzīst visas kompetentās iestādes nākamajās Līgumslēdzējās pusēs, kurām ir saistošs 11. pielikums, visā TIR pārvadājuma maršrutā.
               Paskaidrojums par 8. pantu

                           11.8.

                           e-TIR starptautiskā sistēma ar e-TIR specifikācijās aprakstītajiem līdzekļiem nodrošina integritāti tiem deklarācijas datiem (tostarp atsauce uz turētāju), kurus saņem no kompetentajām iestādēm un tām nosūta un kuru autentifikāciju veikušas kompetentās iestādes, kas pieņem deklarāciju.

               9. pants
               Papildu datu prasības

                  1.   Papildus datiem, kas norādīti funkcionālajās un tehniskajās specifikācijās, kompetentās iestādes var pieprasīt papildu datus atbilstoši prasībām, kas noteiktas valsts tiesību aktos.

                  2.   Kompetentajām iestādēm vajadzētu pēc iespējas ierobežot datu prasības, pieprasot tikai tos datus, kas ietverti funkcionālajās un tehniskajās specifikācijās, un censties vienkāršot papildu datu iesniegšanu, lai neaizkavētu TIR pārvadājumus, ko veic saskaņā ar šo pielikumu.

               10. pants
               Atkāpšanās procedūra

                  1.   Ja nosūtītājā muitas iestādē e-TIR procedūru nevar sākt tehnisku iemeslu dēļ, TIR karnetes turētājs var izmantot TIR procedūru.

                  2.   Ja e-TIR procedūra ir uzsākta, bet tās turpināšana ir traucēta tehnisku iemeslu dēļ, kompetentās iestādes pieņem pavaddokumentu un apstrādā to saskaņā ar e-TIR specifikācijās aprakstīto procedūru, ņemot vērā papildu informācijas pieejamību no alternatīvām elektroniskajām sistēmām, kā aprakstīts funkcionālajās un tehniskajās specifikācijās.

                  3.   Līgumslēdzēju pušu kompetentajām iestādēm ir arī tiesības pieprasīt valsts galvotājām apvienībām apstiprināt, ka galvojums ir spēkā, ka TIR pārvadājumi notiek saskaņā ar e-TIR procedūru, un sniegt citu informāciju saistībā ar TIR pārvadājumiem.

                  4.   Panta 3. punktā aprakstīto procedūru nosaka nolīgumā starp kompetentajām iestādēm un valsts galvotāju apvienību, kā noteikts 9. pielikuma I daļas 1. punkta d) apakšpunktā.

               11. pants
               E-TIR starptautiskās sistēmas mitināšana

                  1.   E-TIR starptautisko sistēmu mitina un pārvalda Apvienoto Nāciju Organizācijas Eiropas Ekonomikas komisijas (EEK) aizgādībā.

                  2.   EEK palīdz valstīm nodrošināt to muitas sistēmu savienojumu ar e-TIR starptautisko sistēmu, tostarp izmantojot atbilstības testus, lai nodrošinātu to pienācīgu darbību pirms savienojuma ekspluatācijas.

                  3.   EEK ir pieejami vajadzīgie resursi šā panta 1. un 2. punktā noteikto pienākumu izpildei. Izņemot gadījumus, kad e-TIR starptautisko sistēmu finansē no Apvienoto Nāciju Organizācijas pamatbudžeta līdzekļiem, nepieciešamajiem resursiem piemēro finanšu noteikumus un normas par ārpusbudžeta līdzekļiem un Apvienoto Nāciju Organizācijas projektiem. Par finansēšanas mehānismu e-TIR starptautiskās sistēmas darbībai EEK lēmumu pieņem un apstiprina Administratīvā komiteja.
                  Paskaidrojums par 11. panta 3. punktu

                              11.11.3.

                              Ja nepieciešams, Līgumslēdzējas puses var nolemt finansēt e-TIR starptautiskās sistēmas darbības izmaksas, nosakot konkrētu summu par TIR pārvadājumu. Šādos gadījumos Līgumslēdzējas puses lemj par to, vai ir nepieciešams ieviest alternatīvus finansēšanas mehānismus, un par to īstenošanas kārtību. Vajadzīgo budžetu sagatavo EEK, to pārskata Tehniskās īstenošanas struktūra un apstiprina Administratīvā komiteja.

               12. pants
               E-TIR starptautiskās sistēmas pārvaldīšana

                  1.   EEK veic atbilstošus pasākumus, lai nodrošinātu datu uzglabāšanu un arhivēšanu e-TIR starptautiskajā sistēmā vismaz 10 gadus.

                  2.   Visus datus, kas glabājas e-TIR starptautiskajā sistēmā, EEK šīs konvencijas kompetento struktūru uzdevumā var izmantot, lai iegūtu apkopotus statistikas datus.

                  3.   To Līgumslēdzēju pušu kompetentās iestādes, kuru teritorijā notiek TIR pārvadājumi saskaņā ar e-TIR procedūru, par kuru tiek uzsākta administratīvā procedūra vai tiesvedība attiecībā uz tieši atbildīgas personas vai personu vai valsts galvotājas apvienības pienākumu veikt maksājumus, verificēšanas vajadzībām var pieprasīt EEK un iegūt informāciju, kas glabājas e-TIR starptautiskajā sistēmā, saistībā ar prasījumu. Šo informāciju var izmantot par pierādījumu valsts administratīvā procedūrā vai tiesvedībā.

                  4.   Gadījumos, kas nav minēti šajā pantā, e-TIR starptautiskajā sistēmā glabātās informācijas izplatīšana un izpaušana nepiederošām personām vai vienībām ir aizliegta.

               13. pants
               Muitas iestāžu, kuras spēj apstrādāt e-TIR, saraksta publicēšana
               Kompetentās iestādes nodrošina, ka nosūtītāju muitas iestāžu, muitas iestāžu ceļā un galamērķa muitas iestāžu, kas ir atzītas TIR operāciju veikšanai saskaņā ar e-TIR procedūru, saraksts atzīto muitas iestāžu elektroniskajā datubāzē, ko izstrādājusi un uztur TIR Kontroles komisija, vienmēr ir precīzs un atjaunināts.

               14. pants
               Juridiskās prasības par datu iesniegšanu atbilstoši TIR konvencijas 10. pielikumam
               Juridiskās prasības attiecībā uz datu iesniegšanu, kas noteiktas šīs konvencijas 10. pielikuma 1., 3. un 4. punktā, tiek uzskatītas par izpildītām, īstenojot e-TIR procedūru.


title: Padomes Lēmums (ES) 2020/144 (2020. gada 3. februāris), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus

text:
                  4.2.2020

                  LV

                  Eiropas Savienības Oficiālais Vēstnesis

                  L 32/16

         PADOMES LĒMUMS (ES) 2020/144
         (2020. gada 3. februāris),
         ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 300. panta 3. punktu un 305. pantu,
         ņemot vērā Padomes Lēmumu (ES) 2019/852 (2019. gada 21. maijs), ar ko nosaka Reģionu komitejas sastāvu (1),
         ņemot vērā Spānijas un Somijas valdību iesniegtos priekšlikumus,
         tā kā:

                     (1)

                     Līguma 300. panta 3. punktā ir paredzēts, ka Reģionu komitejas sastāvā ir reģionālo un vietējo struktūru pārstāvji, kam ir vai nu reģionālas vai vietējas vēlētas varas pilnvaras, vai arī kuri ir politiski atbildīgi kādam vēlētam forumam.

                     (2)

                     Līguma 305. pantā ir noteikts, ka Padome Reģionu komitejas locekļus, kā arī tādu pašu skaitu viņu aizstājēju ieceļ uz pieciem gadiem saskaņā ar visu dalībvalstu priekšlikumiem.

                     (3)

                     Ņemot vērā to, ka Reģionu komitejas locekļu un viņu aizstājēju pilnvaru termiņš beidzās 2020. gada 25. janvārī, būtu jāieceļ jauni locekļi un viņu aizstājēji.

                     (4)

                     Padome 2019. gada 10. decembrī pieņēma Lēmumu (ES) 2019/2157 (2). Ar minēto lēmumu laikposmam no 2020. gada 26. janvāra līdz 2025. gada 25. janvārim iecēla locekļus un locekļu aizstājējus, ko izvirzījušas Čehijas, Dānijas, Igaunijas, Kipras, Latvijas, Luksemburgas, Nīderlandes, Austrijas, Rumānijas, Slovēnijas, Slovākijas un Zviedrijas valdības. Ar Lēmumu (ES) 2019/2157 uz to pašu laikposmu iecēla arī trīs locekļus, ko izvirzījusi Beļģijas valdība, 21 locekli un 20 locekļu aizstājējus, ko izvirzījusi Vācijas valdība, 8 locekļus un 8 locekļu aizstājējus, ko izvirzījusi Īrijas valdība, 16 locekļus un 16 locekļu aizstājējus, ko izvirzījusi Spānijas valdība, 10 locekļus un 14 locekļu aizstājējus, ko izvirzījusi Itālijas valdība, 4 locekļus un 4 locekļu aizstājējus, ko izvirzījusi Maltas valdība, un 8 locekļus un 8 locekļu aizstājējus, ko izvirzījusi Somijas valdība. Tos locekļus un locekļu aizstājējus, par kuriem Padome pirms 2019. gada 15. novembra nebija saņēmusi priekšlikumus no attiecīgās dalībvalsts, Lēmumā (ES) 2019/2157 nevarēja iekļaut.

                     (5)

                     Padome 2020. gada 20. janvārī pieņēma Lēmumu (ES) 2020/102 (3). Ar minēto lēmumu laikposmam no 2020. gada 26. janvāra līdz 2025. gada 25. janvārim iecēla locekļus un locekļu aizstājējus, ko izvirzījušas Grieķijas, Francijas, Horvātijas, Lietuvas, Ungārijas un Portugāles valdības, kā arī četrus locekļus un četrus locekļu aizstājējus, ko izvirzījusi Beļģijas valdība, vienu locekli, ko izvirzījusi Bulgārijas valdība, vienu locekli un vienu locekļa aizstājēju, ko izvirzījusi Īrijas valdība, vienu locekli un vienu locekļa aizstājēju, ko izvirzījusi Spānijas valdība, 14 locekļus un 10 locekļu aizstājējus, ko izvirzījusi Itālijas valdība, un 21 locekli un 20 locekļu aizstājējus, ko izvirzījusi Polijas valdība. Tos locekļus un locekļu aizstājējus, par kuriem Padome pirms 2019. gada 20. decembra nebija saņēmusi priekšlikumus no attiecīgās dalībvalsts, Lēmumā (ES) 2020/102 nevarēja iekļaut.

                     (6)

                     Spānija un Somija ir izvirzījušas kandidatūras saviem atlikušajiem locekļu un locekļu aizstājēju amatiem. Minētie locekļi un locekļu aizstājēji būtu jāieceļ laikposmam no 2020. gada 26. janvāra līdz 2025. gada 25. janvārim. Tādēļ šis lēmums būtu jāpiemēro ar atpakaļejošu spēku no 2020. gada 26. janvāra.

                     (7)

                     Pārējo locekļu un locekļu aizstājēju iecelšana, par kuriem Padomei vēl nav paziņoti priekšlikumi, sekos vēlāk,

               IR PIEŅĒMUSI ŠO LĒMUMU.

            1. pants
            Laikposmam no 2020. gada 26. janvāra līdz 2025. gada 25. janvārim Reģionu komitejā ar šo tiek iecelti:

                        —

                        par locekļiem – personas, kas uzskaitītas I pielikumā pēc piederības attiecīgai dalībvalstij,

                        —

                        par locekļu aizstājējiem – personas, kas uzskaitītas II pielikumā pēc piederības attiecīgai dalībvalstij.

            2. pants
            Šis lēmums stājas spēkā tā pieņemšanas dienā.
            To piemēro no 2020. gada 26. janvāra.

            Briselē, 2020. gada 3. februārī

                  Padomes vārdā –

                  priekšsēdētāja

               A. METELKO-ZGOMBIĆ

            (1)  OV L 139, 27.5.2019., 13. lpp.

            (2)  Padomes Lēmums (ES) 2019/2157 (2019. gada 10. decembris), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus (OV L 327, 17.12.2019., 78. lpp.).

            (3)  Padomes Lēmums (ES) 2020/102 (2020. gada 20. janvāris), ar ko laikposmam no 2020. gada 26. janvāra līdz 2025. gada 25. janvārim ieceļ Reģionu komitejas locekļus un locekļu aizstājējus (OV L 20, 24.1.2020., 2. lpp.).

            I PIELIKUMS

               ПРИЛОЖЕНИЕ I - ANEXO I - PŘÍLOHA I - BILAG I - ANHANG I - I LISA - ΠΑΡΑΡΤΗΜΑ Ι - ANNEX I - ANNEXE I - PRILOG I - ALLEGATO I - I PIELIKUMS - I PRIEDAS - I. MELLÉKLET - ANNESS I - BIJLAGE I - ZAŁĄCZNIK I - ANEXO I - ANEXA I - PRÍLOHA I - PRILOGA I - LIITE I - BILAGA I

            Членове/Miembros/Členové/Medlemmer/Mitglieder/Liikmed/Μέλη/ Members/Membres/Članovi/Membri/Locekļi/Nariai/Tagok/Membri/Leden/ Członkowie/Membros/Membri/Členovia/Člani/Jäsenet/Ledamöter
            ESPAÑA
            Mr Jorge Antonio AZCÓN NAVARRO
            Member of a Local Executive: Ayuntamiento de Zaragoza

            Mr Abel Ramón CABALLERO ÁLVAREZ
            Member of a Local Executive: Ayuntamiento de Vigo (Pontevedra)

            Mr Juan ESPADAS CEJAS
            Member of a Local Executive: Ayuntamiento
               de Sevilla

            Mr José María GARCÍA URBANO
            Member of a Local Executive: Ayuntamiento
               de Estepona (Málaga)

            SUOMI
            Mr Bert HÄGGBLOM
            Member of a Regional Assembly: the Parliament of Åland

            II PIELIKUMS

               ПРИЛОЖЕНИЕ II - ANEXO II - PŘÍLOHA II - BILAG II - ANHANG II - II LISA - ΠΑΡΑΡΤΗΜΑ ΙΙ - ANNEX II - ANNEXE II - PRILOG II - ALLEGATO II - II PIELIKUMS - II PRIEDAS - II. MELLÉKLET - ANNESS II - BIJLAGE II - ZAŁĄCZNIK II - ANEXO II - ANEXA II - PRÍLOHA II - PRILOGA II - LIITE II - BILAGA II

            Заместник-членове/Suplentes/Náhradníci/Suppleanter/Stellvertreter/Asendusliikmed/ Αναπληρωτές/Alternate members/Suppléants/Zamjenici članova/Supplenti/Aizstājēji/ Pakaitiniai nariai/Póttagok/Membri Supplenti/Plaatsvervangers/Zastępcy członków/ Suplentes/Supleanți/Náhradníci/Nadomestni člani/Varajäsenet/Suppleanter
            ESPAÑA
            Mr José Francisco BALLESTA GERMÁN
            Member of a Local Executive: Ayuntamiento
               de
               Murcia

            Mr Manuel GARCÍA FÉLIX
            Member of a Local Executive: Ayuntamiento
               de La Palma del Condado (Huelva)

            Mr Carlos MARTÍNEZ MÍNGUEZ
            Member of a Local Executive: Ayuntamiento
               de
               Soria

            Ms Lidia MUÑOZ CÁCERES
            Member of a Local Executive: Ayuntamiento de Sant Feliu de Llobregat (Barcelona)

            SUOMI
            Ms Annette BERGBO
            Member of a Regional Assembly: the Parliament of Åland


title: Eiropas Parlamenta un Padomes Lēmums (ES) 2020/545 (2020. gada 17. aprīlis) par elastības instrumenta izmantošanu nolūkā finansēt tūlītējus budžeta pasākumus saistībā ar Covid-19 uzliesmojumu un Eiropas Prokuratūras līdzekļu palielināšanu

text:
                  21.4.2020

                  LV

                  Eiropas Savienības Oficiālais Vēstnesis

                  L 125/1

         EIROPAS PARLAMENTA UN PADOMES LĒMUMS (ES) 2020/545
         (2020. gada 17. aprīlis)
         par elastības instrumenta izmantošanu nolūkā finansēt tūlītējus budžeta pasākumus saistībā ar Covid-19 uzliesmojumu un Eiropas Prokuratūras līdzekļu palielināšanu
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību (1) un jo īpaši tā 12. punktu,
         ņemot vērā Eiropas Komisijas priekšlikumu,
         tā kā:

                     (1)

                     Elastības instruments ir paredzēts tam, lai finansētu skaidri noteiktus izdevumus, kurus nebūtu iespējams finansēt, nepārsniedzot vienai vai vairākām citām izdevumu kategorijām noteiktos maksimālos apjomus.

                     (2)

                     Kā noteikts Padomes Regulas (ES, Euratom) Nr. 1311/2013 (2) 11. pantā, elastības instrumentam pieejamais ikgadējais maksimālais apjoms ir 600 000 000 EUR (2011. gada cenās), kuru attiecīgā gadījumā papildina dzēstās summas, ko dara pieejamas saskaņā ar minētā panta 1. punkta otro daļu.

                     (3)

                     Lai risinātu problēmas saistībā ar Covid-19 uzliesmojumu, ir jāizmanto summas attiecīgu steidzamu pasākumu finansēšanai. Ir arī jānodrošina finansējums nepieciešamajai Eiropas Prokuratūras līdzekļu palielināšanai.

                     (4)

                     Pēc tam, kad ir izskatītas visas iespējas pārdalīt apropriācijas 3. izdevumu kategorijas (Drošība un pilsonība) maksimālā apjoma ietvaros, ir jāizmanto elastības instruments, lai Savienības 2020. finanšu gada vispārējā budžetā ar 73 300 000 EUR papildinātu finansējumu, pārsniedzot 3. izdevumu kategorijas maksimālo apjomu, lai finansētu tūlītējus pasākumus saistībā ar Covid-19 uzliesmojumu un segtu Eiropas Prokuratūras līdzekļu palielinājumu.

                     (5)

                     Pamatojoties uz paredzamo maksājumu profilu, maksājumu apropriācijas, kas atbilst elastības instrumenta izmantošanai, būtu jāsadala pa diviem finanšu gadiem.

                     (6)

                     Šis lēmums ir saistīts ar finansējumu, kas iekļauts Eiropas Savienības 2020. gada vispārējā budžeta grozījumā Nr. 1. Lai nodrošinātu saskaņotību ar minēto budžeta grozījumu, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

            1. pants

               1.   Attiecībā uz Savienības 2020. finanšu gada vispārējo budžetu elastības instrumentu izmanto, lai 3. izdevumu kategorijā (Drošība un pilsonība) nodrošinātu 73 300 000 EUR saistību apropriācijās.
               Šo summu izmanto, lai finansētu tūlītējus budžeta pasākumus saistībā ar Covid-19 uzliesmojumu un Eiropas Prokuratūras līdzekļu palielināšanu.

               2.   Pamatojoties uz paredzamo maksājumu profilu, aplēstās maksājumu apropriācijas, kas atbilst elastības instrumenta izmantošanai, ir šādas:

                           a)

                           43 300 000 EUR 2020. gadā;

                           b)

                           30 000 000 EUR 2021. gadā.

                     Konkrētās maksājumu apropriāciju summas katram finanšu gadam apstiprina saskaņā ar ikgadējo budžeta procedūru.

            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2020. gada 17. aprīļa.

            Briselē, 2020. gada 17. aprīlī

                  Eiropas Parlamenta vārdā –

                  priekšsēdētājs

               D. M. SASSOLI

                  Padomes vārdā –

                  Priekšsēdētājs

               G. GRLIĆ RADMAN

            (1)  OV C 373, 20.12.2013., 1. lpp.

            (2)  Padomes Regula (ES, Euratom) Nr. 1311/2013 (2013. gada 2. decembris), ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).


title: Padomes Lēmums (ES) 2020/793 (2020. gada 12. jūnijs) par nostāju, kas Eiropas Savienības vārdā jāieņem Transporta kopienas Reģionālajā pārvaldības komitejā attiecībā uz noteiktiem administratīviem un personāla jautājumiem, kā arī finanšu noteikumu noteikšanu Transporta kopienai

text:
                  17.6.2020

                  LV

                  Eiropas Savienības Oficiālais Vēstnesis

                  L 193/11

         PADOMES LĒMUMS (ES) 2020/793
         (2020. gada 12. jūnijs)
         par nostāju, kas Eiropas Savienības vārdā jāieņem Transporta kopienas Reģionālajā pārvaldības komitejā attiecībā uz noteiktiem administratīviem un personāla jautājumiem, kā arī finanšu noteikumu noteikšanu Transporta kopienai
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91. pantu un 100. panta 2. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Savienība parakstīja Transporta kopienas dibināšanas līgumu (“TCT”) saskaņā ar Padomes Lēmumu (ES) 2017/1937 (1). Tas Savienības vārdā tika apstiprināts 2019. gada 4. martā ar Padomes lēmumu (ES) 2019/392 (2) un stājās spēkā 2019. gada 1. maijā.

                     (2)

                     Reģionālā pārvaldības komiteja tika izveidota ar TCT, lai nodrošinātu TCT pārvaldību un pienācīgu īstenošanu. TCT nosaka, ka Reģionālajai pārvaldības komitejai ir jāpieņem noteikumi par Transporta kopienas Pastāvīgā sekretariāta darbinieku darba nosacījumiem, kā arī lēmums, ar kuru precizē budžeta izpildes un pārskatu iesniegšanas un revīzijas procedūru.

                     (3)

                     Reģionālajai pārvaldības komitejai (“pārvaldības komiteja”) ir drīzumā jāpieņem lēmumi attiecībā uz noteikumiem par Transporta kopienas darbinieku komandējumiem, noteikumiem par izdevumu kompensēšanu personām ārpus Transporta kopienas Pastāvīgā sekretariāta, kuras uzaicina piedalīties sanāksmēs eksperta statusā, un Transporta kopienas finanšu noteikumiem un revīzijas procedūrām.

                     (4)

                     Ir lietderīgi noteikt nostāju, kas Savienības vārdā ir jāieņem Reģionālajā pārvaldības komitejā, jo šādi lēmumi ir vajadzīgi, lai nodrošinātu Transporta kopienas Pastāvīgā sekretariāta pienācīgu funkcionēšanu, un tie būs Savienībai saistoši,

               IR PIEŅĒMUSI ŠO LĒMUMU.

            1. pants
            Nostājas, kas Eiropas Savienības vārdā ir jāieņem Transporta kopienas Reģionālajā pārvaldības komitejā, kas izveidota ar Transporta kopienas dibināšanas līgumu, attiecībā uz noteikumiem par Transporta kopienas darbinieku komandējumiem, noteikumiem par izdevumu kompensēšanu personām ārpus Transporta kopienas Pastāvīgā sekretariāta, kuras uzaicina piedalīties sanāksmēs eksperta statusā, un Transporta kopienas finanšu noteikumiem un revīzijas procedūrām, pamatā ir atbilstoši Reģionālās pārvaldības komitejas lēmumu projekti (3).
            Eiropas Savienības pārstāvji Reģionālajā pārvaldības komitejā var vienoties par nelielām izmaiņām minētajos lēmumu projektos bez Padomes papildu lēmuma.

            2. pants
            Šis lēmums stājas spēkā tā pieņemšanas dienā.

            Briselē, 2020. gada 12. jūnijā

                  Padomes vārdā –

                  priekšsēdētāja

               A. METELKO-ZGOMBIĆ

            (1)  Padomes Lēmums (ES) 2017/1937 (2017. gada 11. jūlijs) par to, lai Eiropas Savienības vārdā parakstītu un provizoriski piemērotu Transporta kopienas dibināšanas līgumu (OV L 278, 27.10.2017., 1. lpp.).

            (2)  Padomes Lēmums (ES) 2019/392 (2019. gada 4. marts) par to, lai Eiropas Savienības vārdā noslēgtu Transporta kopienas dibināšanas līgumu (OV L 71, 13.3.2019., 1. lpp.).

            (3)  Skatīt dokumentu ST 8100/20 http://register.consilium.europa.eu.


title: Padomes Lēmums (Euratom)2020/971 (2017. gada 20. novembris), ar ko apstiprina to, ka Eiropas Komisija Eiropas Atomenerģijas kopienas vārdā noslēdz Visaptverošu un pastiprinātu partnerības nolīgumu starp Eiropas Savienību un Eiropas Atomenerģijas kopienu, un to dalībvalstīm, no vienas puses, un Armēnijas Republiku, no otras puses

text:
                  7.7.2020

                  LV

                  Eiropas Savienības Oficiālais Vēstnesis

                  L 215/1

         PADOMES LĒMUMS (Euratom)2020/971
         (2017. gada 20. novembris),
         ar ko apstiprina to, ka Eiropas Komisija Eiropas Atomenerģijas kopienas vārdā noslēdz Visaptverošu un pastiprinātu partnerības nolīgumu starp Eiropas Savienību un Eiropas Atomenerģijas kopienu, un to dalībvalstīm, no vienas puses, un Armēnijas Republiku, no otras puses
         EIROPAS SAVIENĪBAS PADOME,
         ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,
         ņemot vērā Eiropas Komisijas ieteikumu,
         tā kā:

                     (1)

                     Padome 2015. gada 29. septembrī pilnvaroja Komisiju un Savienības Augsto pārstāvi ārlietās un drošības politikas jautājumos sākt sarunas ar Armēnijas Republiku par pamatlīgumu.

                     (2)

                     Minētās sarunas tika veiksmīgi pabeigtas, un Visaptverošu un pastiprinātu partnerības nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Armēnijas Republiku, no otras puses, parafēja 2017. gada 21. martā.

                     (3)

                     Nolīgumu tiks parakstīs Savienības vārdā un piemēros provizoriski saskaņā ar nolīguma 385. pantu, ņemot vērā tā stāšanos spēkā vēlāk.

                     (4)

                     Nolīgumā ir ietverti arī jautājumi, kuri ir Eiropas Atomenerģijas kopienas kompetencē.

                     (5)

                     Nolīguma parakstīšana un noslēgšana ir atkarīga no atsevišķas procedūras, kas paredzēta jautājumiem, uz kuriem attiecas Līgums par Eiropas Savienību un Līgums par Eiropas Savienības darbību.

                     (6)

                     Tāpēc nolīgums būtu jānoslēdz arī Eiropas Atomenerģijas kopienas vārdā attiecībā uz jautājumiem, kuri ir Euratom līguma darbības jomā.

                     (7)

                     Saskaņā ar Euratom līguma 102. pantu attiecībā uz Eiropas Atomenerģijas kopienu nolīgums nestājas spēkā, kamēr dalībvalstis nav paziņojušas Eiropas Komisijai, ka nolīgums ir stājies spēkā saskaņā ar šo valstu attiecīgo tiesību aktu noteikumiem.

                     (8)

                     Būtu jāapstiprina, ka Eiropas Komisija noslēdz nolīgumu Eiropas Atomenerģijas kopienas vārdā attiecībā uz jautājumiem, kas ir Eiropas Atomenerģijas kopienas kompetencē,

               IR PIEŅĒMUSI ŠO LĒMUMU.

            1. pants
            Ar šo apstiprina to, ka Eiropas Komisija Eiropas Atomenerģijas kopienas vārdā noslēdz Visaptverošu un pastiprinātu partnerības nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Armēnijas Republiku, no otras puses, tostarp tā piemērošanu provizoriski (1).

            2. pants
            Šis lēmums stājas spēkā nākamajā dienā pēc tā pieņemšanas.

            Briselē, 2017. gada 20. novembrī

                  Padomes vārdā –

                  priekšsēdētāja

               M. REPS

            (1)  Nolīguma teksts būs pievienots Padomes lēmumam par tā parakstīšanu.


Komisijas 25.09.2020. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9906 - KKR / HPS / MONLEASING HOLDCO) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 22.09.2020. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9905 - BRIDGEPOINT / EQT CREDIT PLATFORM) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 22.09.2020. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9910 - MAPFRE GROUP / SANTANDER GROUP / POPULAR SEGUROS JV) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


Komisijas 24.06.2020. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9778 - TUI AG / RCCL / HAPAG-LLOYD CRUISES) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2020/1410 (2020. gada 25. septembris) par nostāju, kas Eiropas Savienības vārdā jāieņem Pasaules Muitas organizācijas Harmonizētās sistēmas komitejas 66. sesijā attiecībā uz klasifikācijas atzinumu, klasifikācijas lēmumu, Harmonizētās sistēmas skaidrojumu grozījumu vai citu padomu par Harmonizētās sistēmas interpretāciju iecerēto pieņemšanu un attiecībā uz ieteikumu pieņemšanu par vienveidības nodrošināšanu Harmonizētās sistēmas konvencijā paredzētās Harmonizētās sistēmas interpretācijā

text:
                  8.10.2020

                  LV

                  Eiropas Savienības Oficiālais Vēstnesis

                  L 327/1

         PADOMES LĒMUMS (ES) 2020/1410
         (2020. gada 25. septembris)
         par nostāju, kas Eiropas Savienības vārdā jāieņem Pasaules Muitas organizācijas Harmonizētās sistēmas komitejas 66. sesijā attiecībā uz klasifikācijas atzinumu, klasifikācijas lēmumu, Harmonizētās sistēmas skaidrojumu grozījumu vai citu padomu par Harmonizētās sistēmas interpretāciju iecerēto pieņemšanu un attiecībā uz ieteikumu pieņemšanu par vienveidības nodrošināšanu Harmonizētās sistēmas konvencijā paredzētās Harmonizētās sistēmas interpretācijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 31. pantu, 43. panta 2. punktu un 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Ar Padomes Lēmumu 87/369/EEK (1) Savienība apstiprināja Starptautisko konvenciju par preču aprakstīšanas un kodēšanas harmonizēto sistēmu (2) un tās grozījumu protokolu (3) (HS konvencija), ar ko izveidoja Harmonizētās sistēmas komiteju (HSK).

                     (2)

                     Ievērojot HS konvencijas 7. panta 1. punkta b) un c) apakšpunktu, HSK cita starpā ir atbildīga par to, lai tiktu sagatavoti skaidrojumi, klasifikācijas atzinumi, citi padomi par Harmonizētās sistēmas interpretāciju un lai tiktu sagatavoti ieteikumi par vienveidības nodrošināšanu Harmonizētās sistēmas interpretācijā un piemērošanā.

                     (3)

                     Sagaidāms, ka HSK savā 2020. gada septembra sesijā lems par klasifikācijas atzinumiem, klasifikācijas lēmumiem, skaidrojumu grozījumiem vai citiem padomiem par Harmonizētās sistēmas interpretāciju un lems par ieteikumiem par vienveidības nodrošināšanu HS konvencijā paredzētās Harmonizētās sistēmas interpretācijā.

                     (4)

                     Ir svarīgi atgādināt, ka saskaņā ar Eiropas Savienības Tiesas iedibināto judikatūru, juridiskās noteiktības labad un lai atvieglotu pārbaudes, izšķirošais preču klasifikācijas kritērijs muitas vajadzībām parasti ir jāmeklē to objektīvi raksturojošajās pazīmēs un īpašībās, kas noteiktas attiecīgās muitas nomenklatūras pozīcijas tekstā, kā arī attiecīgās sadaļas un nodaļas piezīmēs.

                     (5)

                     Sakarā ar klasifikācijas atzinumiem, klasifikācijas lēmumiem, skaidrojumu grozījumiem un citiem padomiem par Harmonizētās sistēmas interpretāciju un sakarā ar ieteikumiem par vienveidības nodrošināšanu HS konvencijā paredzētās Harmonizētās sistēmas interpretācijā ir lietderīgi noteikt nostāju, kas jāieņem Savienības vārdā, jo pēc to pieņemšanas minētie klasifikācijas atzinumi un daži no minētajiem klasifikācijas lēmumiem un skaidrojumu grozījumiem tiks publicēti Komisijas paziņojumā, kas minēts Eiropas Parlamenta un Padomes Regulas (ES) Nr. 952/2013 (4) 34. panta 7. punkta a) apakšpunkta iii) punktā, un kļūs piemērojami dalībvalstīs. Nostāja tiks pausta HSK,

               IR PIEŅĒMUSI ŠO LĒMUMU.

            1. pants
            Nostāja, kas Savienības vārdā ir jāieņem Pasaules Muitas organizācijas Harmonizētās sistēmas komitejas 66. sesijā attiecībā uz skaidrojumu, klasifikācijas atzinumu un citu padomu par Harmonizētās sistēmas interpretāciju apstiprināšanu un attiecībā uz ieteikumu apstiprināšanu par vienveidības nodrošināšanu Harmonizētās sistēmas konvencijā paredzētās Harmonizētās sistēmas interpretācijā, ir izklāstīta pielikumā.

            2. pants
            Par nelielām tehniskām izmaiņām 1. pantā minētajā nostājā Savienības pārstāvji var vienoties bez jauna Padomes lēmuma.

            3. pants
            Šis lēmums stājas spēkā tā pieņemšanas dienā.

            Briselē, 2020. gada 25. septembrī

                  Padomes vārdā –

                  priekšsēdētājs

               M. ROTH

            (1)  Padomes Lēmums 87/369/EEK (1987. gada 7. aprīlis) par noslēgto Starptautisko konvenciju par preču aprakstīšanas un kodēšanas harmonizēto sistēmu un tās grozījumu protokolu (OV L 198, 20.7.1987., 1. lpp.).

            (2)  OV L 198, 20.7.1987., 3. lpp.

            (3)  Starptautiskās preču aprakstīšanas un kodēšanas harmonizētās sistēmas konvencijas grozījumu protokols (OV L 198, 20.7.1987., 11. lpp.).

            (4)  Eiropas Parlamenta un Padomes Regula (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.).

            PIELIKUMS
            IV.   ZINĀTNISKĀS APAKŠKOMITEJAS ZIŅOJUMS: dok. NS0456Eb (SSC/35 – ziņojums)

                        1.

                        Jautājumi, par kuriem jāpieņem lēmums (dok. NC2708Ea)

                                    a)

                                    A/1. pielikums un C/1. pielikums – jaunu INN produktu klasifikācija (120. saraksts). Savienība apstiprina Zinātniskās apakškomitejas ieteikto 125 preču klasifikāciju (HS, 2017. gada redakcija) un trīs ar to saistītu preču pārklasificēšanu (HS, 2022. gada redakcija).

                                    b)

                                    A/2. pielikums un C/2. pielikums – jaunu INN produktu klasifikācija (121. saraksts). Savienība apstiprina Zinātniskās apakškomitejas ieteikto 143 preču klasifikāciju (HS, 2017. gada redakcija) un 15 ar to saistītu preču pārklasificēšanu (HS, 2022. gada redakcija).

                                    c)

                                    A/3. pielikums un C/3. pielikums – konkrētu INN produktu iespējama pārklasificēšana, pamatojoties uz 2019. gada 23. jūnija ieteikuma 16. pantu. Savienība apstiprina saistīto (HS, 2022. gada redakcija) 143 INN produktu pārklasificēšanu, par ko vienojusies Zinātniskā apakškomiteja.

                                    d)

                                    B/1. pielikums un C/6. pielikums – lēmumi, kurus HS komiteja pieņēmusi 63. un 64. sesijā un PMO Padome 133./134. sesijā un kuri ietekmē Zinātniskās apakškomitejas darbu. Savienība apstiprina zilukoplāna un etriptamīna pārklasificēšanu, tos pārklasificējot attiecīgi apakšpozīcijā 2933 79 un 2939 80, par ko vienojusies Zinātniskā apakškomiteja.

                              Savienība piekrīt visām ierosinātajām klasifikācijām, jo tās atbilst pašreizējai klasifikācijas politikai Savienībā.

                        2.

                        Iespējams grozījums 29. nodaļas skaidrojumos saistībā ar narkotisko vielu, psihotropo vielu un prekursoru sarakstu, dok. NC2738Ea
                        Savienība piekrīt priekšlikumam grozīt HS skaidrojumu 29. nodaļai atbilstīgi Zinātniskās apakškomitejas padomam.

                  V.   HS PĀRSKATĪŠANAS APAKŠKOMITEJAS ZIŅOJUMS (dok. NR1403E)

                        1.

                        Jautājumi, par kuriem jāpieņem lēmums (dok. NC2709Ea)

                                    a)

                                    D/6. pielikums un G/11. pielikums – iespējamais pozīcijas 85.24 skaidrojuma grozījums (2022. gada HS)

                                    b)

                                    D/7. pielikums un G/12. pielikums – iespējamie 2022. gada HS skaidrojumu grozījumi attiecībā uz 3D printeriem

                                    c)

                                    E/14. pielikums un G/19. pielikums – grozījumi pozīcijas 70.19 skaidrojumos attiecībā uz stikla šķiedru (2022. gada HS)

                                    d)

                                    E/1. līdz E/6., E/8. līdz E/13., E/15. līdz E/18., E/20., E/23. un G/1. līdz G/6., G/8., G/13. līdz G/18., G/21., G/22., G/24., G/27. pielikums – iespējamie skaidrojumu grozījumi I, II, III, IV, V, VI, VII, VIII, IX, X, XI, XII, XIV, XV, XVI, XVII, XVIII, XX un XXI sadaļā

                                    e)

                                    E/23. pielikums un G/27. pielikums – grozījumi 97. nodaļas skaidrojumos attiecībā uz dažiem kultūras priekšmetiem (2022. gada HS)

                                    f)

                                    E/24. pielikums un G/28. pielikums – skaidrojumu (VIN) grozījumi

                              Savienība piekrīt visiem dokumentos ierosinātajiem grozījumiem, jo tie atspoguļo pašreizējo klasifikācijas politiku Savienībā.

                        2.

                        Dažu vienreizlietojamu vai atkārtoti uzlādējamu personiskai lietošanai paredzētu elektrisko iztvaicētāju klasifikācija 2022. gada HS (Sekretariāta pieprasījums), dok. NC2710Eb
                        2017. gada HS izstrādājumu 1 Savienība klasificētu apakšpozīcijā 8 543,70, bet 2022. gada HS – apakšpozīcijā 8 543,40. Izstrādājumu 2 klasificē 2022. gada HS pozīcijā 24.04, pamatojoties uz 3.b) VIN, jo tā būtiskās pazīmes nosaka e-šķidrums.

                        3.

                        Dažu kolekciju un kolekciju priekšmetu, kas izraisa interesi no numismātikas viedokļa, klasifikācija 2022. gada HS (Sekretariāta pieprasījums), dok. NC2711Ea
                        Savienība paziņo, ka tam, lai izstrādājumus varētu klasificēt, par tiem ir nepieciešama papildu informācija.
                        Savienība nepiekrīt priekšlikumam grozīt HS skaidrojumus, kamēr nav sniegti precizējumi un norādījumi par to, kā nošķirt jaunās apakšpozīcijas pozīcijā 97.05.

                        4.

                        3D printeru kasetņu klasifikācija 2022. gada HS (Sekretariāta pieprasījums), dok. NC2712Ea
                        Saskaņā ar Eiropas Savienības Tiesas spriedumu lietā C-276/00 izstrādājumus 39. nodaļā Savienība klasificētu atbilstīgi materiālam, no kā tie sastāv. Lai izstrādājumus klasificētu apakšpozīcijās, ir vajadzīga papildu informācija. Ierosinātais HS skaidrojumu grozījums netiek atbalstīts, jo saskaņā ar pašreizējo Savienības praksi printeru kasetnes neklasificē pie printeru daļām.

                        5.

                        Lokšņu laminēšanas mašīnas piedevu ražošanai klasifikācija 2022. gada HS, dok. NC2744Ea
                        Savienība klasificētu izstrādājumu pozīcijā 84.85 (II risinājums).

                  VI.   PIRMSSESIJAS DARBA GRUPAS ZIŅOJUMS, dok. NC2714Ea un A–T pielikums
            Ņemot vērā dažus redakcionālus ierosinājumus, Savienība pieņem A–T pielikumā izklāstīto tekstu ar šādām piezīmēm:

                        1.

                        Klasifikācijas atzinumu apkopojuma grozījums ar nolūku atspoguļot lēmumu klasificēt izstrādājumu pozīcijā 18.06 (apakšpozīcijā 1 806,32)
                        Savienība ierosina svītrot sastāvdaļu sarakstu, jo tas klasificēšanai nav vajadzīgs.

                        2.

                        Klasifikācijas atzinumu apkopojuma grozījums ar nolūku atspoguļot lēmumu klasificēt divu veidu tabakas kātus (“sagrieztas tinamās paplašinātās tabakas kāti (CRES))” un “paplašinātās tabakas kāti (ETS)”) pozīcijā 24.03 (apakšpozīcijā 2 403,99)
                        Savienība uzstāj, ka ir jāpatur teksts “nedrīkst smēķēt tiešā veidā”, jo tas bija noteicošais klasifikācijas kritērijs.

                        3.

                        Klasifikācijas atzinumu apkopojuma grozījums ar nolūku atspoguļot lēmumu klasificēt cietā oksīda kurināmā elementus (SOFC) pozīcijā 85.01 (apakšpozīcijā 8 501,62)
                        Savienība ierosina izmantot sākotnējā darba dokumenta tekstlogā sniegto izstrādājuma aprakstu (dok. NC2655E1b).

                  VII.   PĀRKATĪŠANAS PIEPRASĪJUMI (ATRUNAS)

                        1.

                        Dažu veidu diētiskās šķidrās pārtikas klasifikācijas pārskatīšana (izstrādājumi 1–5) (Amerikas Savienoto Valstu pieprasījums), dok. NC2715Ea
                        Ņemot vērā Eiropas Savienības Tiesas spriedumu lietā C-114/80 un klasifikācijas atzinumus 2202.99/2-4, Savienība šos izstrādājumus klasificētu pie dzērieniem pozīcijā 22.02.

                        2.

                        Klasifikācijas pārskatīšana attiecībā uz GPS rokas pulksteni skriešanai ar pulsa monitoru (Amerikas Savienoto Valstu un Japānas pieprasījumi), dok. NC2716Ea
                        Savienība klasificētu izstrādājumu apakšpozīcijā 9 102,12 pie rokas pulksteņiem atbilstīgi KN skaidrojumam pozīcijai 91.02.

                        3.

                        Klasifikācijas pārskatīšana sterilizatoram (Ukrainas pieprasījums), dok. NC2717Ea
                        Savienība klasificētu izstrādājumu pozīcijā 84.19, jo šī pozīcija ir īpaši paredzēta sterilizatoriem. Temperatūras izmaiņu rezultātā tiek būtiski ietekmēts sterilizācijas process. Aparāts neveic nekādas mehāniskas funkcijas.

                        4.

                        Divu izstrādājumu, ko dēvē par “RF Generators” un “RF Matching Networks”, klasifikācijas pārskatīšana (Dienvidkorejas pieprasījums), dok. NC2718Ea, NC2745Eb, NC2747Ea
                        Savienība klasificētu izstrādājumus pozīcijā 84.86, jo tie ir identificējami kā mašīnas, ko izmanto vienīgi vai galvenokārt pusvadītājierīču ražošanai.

                  VIII.   PAPILDU PĒTĪJUMI

                        1.

                        Ēdamo kukaiņu klasifikācija (Sekretariāta priekšlikums), dok. NC2719Ea
                        Savienība atbalsta iespējamo izstrādājuma 1 pārvietošanu gan no pozīcijas 02.10, gan no pozīcijas 04.10. Izstrādājumu 2 varētu pārvietot vai nu no pozīcijas 04.10, vai no 16. nodaļas. Izstrādājumu 3 varētu pārvietot no 16. nodaļas. Izstrādājumu 4 varētu pārvietot vai nu no 16., vai 21. nodaļas.

                        2.

                        Iespējams grozījums pozīcijas 27.11 skaidrojumā ar nolūku precizēt sašķidrinātās naftas gāzes (LPG) klasifikāciju (Sekretariāta priekšlikums), dok. NC2720Ea
                        Savienība atbalsta apakšpozīcijas 2 711,19 apakšpozīcijas skaidrojuma izveidi.

                        3.

                        Grozījumi skaidrojumu 3.(b) noteikumā ar nolūku precizēt komplektu klasifikāciju, dok. NC2721Ea
                        Savienība piekrīt, ka tiek saglabāts status quo un pašreizējā klasificēšanas prakse.

                        4.

                        Iespējams grozījums pozīcijas 91.02 skaidrojumā, dok. NC2722Ea
                        Savienība vēlētos nogaidīt, kamēr tiks pieņemts galīgais lēmums par klasifikāciju VII.2. punktā, un tikai tad grozīt HS skaidrojumu.

                        5.

                        Iespējams grozījums pozīcijas 87.03 skaidrojumā par mikrohibrīda transportlīdzekļiem, dok. NC2723Ea
                        Savienība atbalsta grozījumu HS skaidrojumā, jo tas precizē jauna tipa transportlīdzekļu klasifikāciju.

                        6.

                        Mērena hibrīda transportlīdzekļu klasifikācija, dok. NC2724Ea
                        Savienība klasificētu izstrādājumu apakšpozīcijā 8 703,40, jo elektromotors ir paredzēts motora darbības pastiprināšanai, tādējādi palielinot transportlīdzekļa jaudu.

                        7.

                        Vaskveida izstrādājuma klasifikācija (Ekvadoras pieprasījums), dok. NC2725Ea
                        Savienība klasificētu izstrādājumu pozīcijā 34.04, jo laboratorijas analīzes ir apstiprinājušas, ka izstrādājumam piemīt vasku īpašības.

                        8.

                        Iespējams grozījums pozīcijas 95.03 skaidrojumā (Savienības priekšlikums), dok. NC2667Ea
                        Savienība saglabā elastīgumu attiecībā uz jebkādiem papildu redakcionāliem komentāriem par sākotnējo ES priekšlikumu.

                        9.

                        Iespējams grozījums pozīcijas 95.05 skaidrojumā (Savienības priekšlikums), dok. NC2668Ea, NC2668Ea
                        Savienība saglabā elastīgumu attiecībā uz jebkādiem papildu redakcionāliem komentāriem par sākotnējo ES priekšlikumu.

                        10.

                        Dažu mazumtirdzniecībai paredzētu ēterisko eļļu klasifikācija (Kostarikas pieprasījums), dok. NC2672Ea
                        Savienība klasificētu izstrādājumu pozīcijā 33.01. Šis izstrādājums ir lavandas ēteriskā eļļa, kas satur monoterpēnu spirtus, tādējādi tā nav atbrīvota no terpēniem, un tas ir iekļaujams pozīcijā 33.01. To iegūst, destilējot ar tvaiku, līdz ar to tas atbilst HS skaidrojumiem par pozīciju 33.01.

                        11.

                        Divu grīdas pulētāju klasifikācija (Kostarikas pieprasījums), dok. NC2673Ea
                        Savienība klasificētu izstrādājumus pozīcijā 84.79. Ņemot vērā to tehniskās pazīmes, tos parasti neizmanto mājsaimniecībā, un, ņemot vērā 85. nodaļas 4. piezīmes a) punktu, tie būtu jāklasificē pozīcijā 84.79.

                        12.

                        Pašgājēja posmainā izlices pacēlāja klasifikācija (Dienvidkorejas pieprasījums), dok. NC2674Ea
                        Pamatojoties uz Regulu (EK) Nr. 738/2000 par līdzīgu izstrādājumu, Savienība klasificētu izstrādājumu pozīcijā 84.28.

                        13.

                        Dažu pārtikas izstrādājumu klasifikācija (Amerikas Savienoto Valstu pieprasījums), dok. NC2676Ea, NC2742Ea
                        Klasifikācijas noteikšanai Savienība lūdz papildu informāciju par visiem četriem attiecīgajiem izstrādājumiem.
                        Izstrādājums 1: olbaltumvielu saturs. Ja tas ir ļoti augsts (vairāk nekā 85 %), var apsvērt klasificēšanu pozīcijā 35.04. Pamatojoties uz pašreizējo informāciju, izstrādājumu varētu klasificēt apakšpozīcijā 2 106,10 atbilstīgi klasifikācijas atzinumam 2106.90/5.
                        Izstrādājums 2: ja to var dzert tieši, Savienība to klasificētu pozīcijā 22.02, bet, ja pirms dzeršanas tas ir jāatšķaida, tad – pozīcijā 21.06.
                        Izstrādājums 3: Savienība to klasificētu apakšpozīcijā 2 101,20, tomēr būtu noderīgi saņemt papildu informāciju par kofeīna saturu.
                        Izstrādājums 4: izstrādājuma apraksts ir neskaidrs, jo nav saprotams, kas ir galvenā sastāvdaļa. Ja tas satur kakao, to varētu klasificēt pozīcijā 18.06, ja nesatur – pozīcijā 19.05.

                        14.

                        Frēzes/drupinātāja klasifikācija (Krievijas Federācijas pieprasījums), dok. NC2677Ea
                        Savienība ņem vērā, ka mašīnu, kurai piemīt vairākas funkcijas, ir grūti klasificēt un ka to varētu klasificēt gan pozīcijā 84.30, gan pozīcijā 84.32, un tātad saskaņā ar 3.c) VIN – pozīcijā 84.32.

                        15.

                        Dažu tādu jaunu gumijas pneimatisko riepu klasifikācija, kuras paredzētas transportlīdzekļiem, ko izmanto preču pārvadāšanai būvdarbos, raktuvēs un rūpniecībā (Krievijas Federācijas pieprasījums), dok. NC2678Ea, NC2748Ea
                        Savienība piekrīt PMO Sekretariāta padomam un klasificē abus izstrādājumus apakšpozīcijā 4 011,20.

                        16.

                        Dažu tādu izstrādājumu klasifikācija, kas izmantojami dzīvnieku barībā (Kanādas pieprasījums), dok. NC2679Ea, NC2743Ea
                        Pamatojoties uz Eiropas Savienības Tiesas spriedumu lietā C-144/15, Savienība klasificētu izstrādājumu pozīcijā 23.09.

                        17.

                        Izstrādājuma, ko dēvē par “Tracing Light Box”, klasifikācija (Japānas pieprasījums), dok. NC2681Ea
                        Savienība klasificētu izstrādājumu pozīcijā 94.05, jo tas ir daudzfunkcionāls un tam nav pievienoti nekādi rasēšanas instrumenti.

                        18.

                        Elektroniskā ātruma regulatora klasifikācija (Tunisijas pieprasījums), dok. NC2682Ea
                        Savienība klasificētu izstrādājumu pozīcijā 85.04, kā to iesaka PMO Sekretariāts.

                        19.

                        Iespējams grozījums pozīcijas 27.10 skaidrojumā (Japānas priekšlikums), dok. NC2641Ea, NC2739Ea
                        Savienība atturas piedalīties diskusijās, jo klasifikācijas atzinumu, kas ir šā grozījuma pamatā, Eiropas Savienības Tiesas sprieduma lietā C-330/13 dēļ nevar piemērot Savienībā. Būtu lietderīgāk apsvērt iespēju nākotnē grozīt HS un pārformulēt 27. nodaļas 2. piezīmi.

                        20.

                        Iespējama pozīcijas 85.01 skaidrojuma neatbilstība angļu un franču valodā, dok. NC2688Ea
                        Savienība piekrīt ierosinātajam grozījumam, proti, tāpat kā citās HS nomenklatūras daļās izmantot franču valodas terminu “onduleur”.

                  IX.   JAUNI JAUTĀJUMI

                        1.

                        Dažu ielu atkritumu tvertņu (konteineru) klasifikācija (Tunisijas pieprasījums), dok. NC2726Ea
                        Tā kā tvertnes (konteineri) ir lielākas un nav paredzētas lietošanai sadzīvē, Savienība klasificētu izstrādājumus pozīcijā 39.26. Savienība norāda, ka izstrādājuma aprakstā būtu jāiekļauj tvertņu (konteineru) ietilpība litros.

                        2.

                        Dažu šķidra veida pārtikas izstrādājumu klasifikācija (Tunisijas pieprasījums), dok. NC2727Ea
                        Savienība lūdz vairāk informācijas par izstrādājumu sastāvu (ūdens vai sula, eļļainas vielas, citas sastāvdaļas papildus vitamīniem, deva).

                        3.

                        Divu izstrādājumu, kas satur kanabidiolu (CBD), klasifikācija (Sekretariāta pieprasījums), dok. NC2728Ea
                        Savienība ierosina adresēt šo jautājumu Zinātniskajai apakškomitejai, lūdzot informāciju par i) to, vai izstrādājumiem ir pietiekami daudz aktīvo vielu, lai panāktu terapeitisku vai profilaktisku iedarbību, un ii) minimālo CBD kā aktīvas vielas daudzumu jebkurā izstrādājumā, lai tam būtu terapeitiska vai profilaktiska iedarbība.

                        4.

                        Vītinātu zivju klasifikācija, kuras pēc tam apstrādātas ar ūdeni (rehidrētas vītinātas zivis) (Norvēģijas pieprasījums), dok. NC2729Ea
                        Savienība varētu klasificēt izstrādājumu 3. nodaļā, taču ir vajadzīgs vairāk informācijas par to, vai tai ir raksturīga vītinātas vai svaigas zivs garša, tekstūra.

                        5.

                        Dažu tvaika pirtīm paredzētu tvaika ģeneratoru klasifikācija (Ēģiptes pieprasījums), dok. NC2730Ea
                        Savienība klasificētu izstrādājumus pozīcijā 84.02, kā to ierosina PMO Sekretariāts, atbilstīgi pozīcijas tekstam un HS skaidrojumam par pozīciju 84.02.

                        6.

                        Izstrādājuma, ko dēvē par “sojas pupu pārslām”, klasifikācija (Madagaskaras pieprasījums), dok. NC2731Ea
                        Savienība klasificētu izstrādājumu pozīcijā 23.04, jo tas ir līdzīgs klasifikācijas atzinumā 2304.00/1 minētajam izstrādājumam.

                        7.

                        Divu degļu ar etanolu kurināmas krāsns klasifikācija (Kenijas pieprasījums), dok. NC2732Ea
                        Savienība klasificētu izstrādājumu apakšpozīcijā 7 321,12, jo etanola kurināmais istabas temperatūrā ir šķidrs un tāpēc atbilst apakšpozīcijas tekstam.

                        8.

                        Sūdzību iesniegšanai paredzētu interaktīvu terminālu klasifikācija (Ēģiptes pieprasījums), dok. NC2733Ea
                        Savienība lūdz papildu informāciju – vai (un kā) izstrādājums varētu darboties ar USB ierīci vai arī tas darbotos, tikai izmantojot skārienekrānu.

                  XI.   PAPILDU SARAKSTS

                        1.

                        Izstrādājuma, ko dēvē par “mazajām kukurūzas vālītēm”, klasifikācija (ES pieprasījums), dok. NC2736Ea
                        Savienība ir lūgusi klasifikācijas atzinumu.

                        2.

                        Ar dīzeļdegvielu darbināmas ģeneratoru iekārtas ar divējādu pieļaujamo jaudu klasifikācija (Ganas pieprasījums), dok. NC2737Ea
                        Savienība klasificētu izstrādājumu apakšpozīcijā 8 502,13.

                        3.

                        TFT-LCD moduļa klasifikācija (Dienvidkorejas pieprasījums), dok. NC2740Ea
                        Saskaņā ar Komisijas Regulu (EK) Nr. 957/2006, Komisijas Īstenošanas regulu (ES) Nr. 1201/2011 un Nr. 1202/2011 un ņemot vērā XVI sadaļas 2. piezīmes b) punktu, Savienība izstrādājumu klasificētu apakšpozīcijā 8 529,90.

                        4.

                        Klasifikācijas atzinumu 8528.69/1 un 8528.69/2 svītrošana, dok. NC2741Ea
                        Tā kā izstrādājumu vairs nav tirgū, Savienība atbalsta minēto klasifikācijas atzinumu svītrošanu.

                        5.

                        Izstrādājuma, ko dēvē par “daļēji attaukotu kokosriekstu pulveri”, klasifikācija (Savienības pieprasījums), dok. NC2746Ea
                        Savienība ir lūgusi klasifikācijas atzinumu.


title: Padomes Lēmums (ES) 2020/1421 (2020. gada 1. oktobris) par nostāju, kas Eiropas Savienības vārdā jāieņem attiecībā uz grozījumiem Eiropas valstu Nolīguma par bīstamo kravu starptautiskajiem pārvadājumiem ar autotransportu (ADR) pielikumos un Eiropas valstu Nolīgumam par bīstamo kravu starptautiskajiem pārvadājumiem pa iekšējiem ūdensceļiem (ADN) pievienotajos noteikumos

text:
                  9.10.2020

                  LV

                  Eiropas Savienības Oficiālais Vēstnesis

                  L 329/1

         PADOMES LĒMUMS (ES) 2020/1421
         (2020. gada 1. oktobris)
         par nostāju, kas Eiropas Savienības vārdā jāieņem attiecībā uz grozījumiem Eiropas valstu Nolīguma par bīstamo kravu starptautiskajiem pārvadājumiem ar autotransportu (ADR) pielikumos un Eiropas valstu Nolīgumam par bīstamo kravu starptautiskajiem pārvadājumiem pa iekšējiem ūdensceļiem (ADN) pievienotajos noteikumos
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:

                     (1)

                     Eiropas valstu Nolīgums par bīstamo kravu starptautiskajiem pārvadājumiem ar autotransportu (ADR) stājās spēkā 1968. gada 29. janvārī. Eiropas valstu Nolīgums par bīstamo kravu starptautiskajiem pārvadājumiem pa iekšējiem ūdensceļiem (ADN) stājās spēkā 2008. gada 28. februārī.

                     (2)

                     Savienība nav ne ADR, ne ADN līgumslēdzēja puse.

                     (3)

                     Visas dalībvalstis ir ADR līgumslēdzējas puses un to piemēro, un 13 dalībvalstis ir ADN līgumslēdzējas puses un to piemēro.

                     (4)

                     Ievērojot ADR 14. pantu, jebkura līgumslēdzēja puse var ierosināt vienu vai vairākus grozījumus minētā nolīguma pielikumos. Bīstamo kravu pārvadājumu darba grupa (WP.15) var pieņemt ADR pielikumu grozījumus. Ievērojot ADN 20. pantu, Drošības komiteja un Administratīvā komiteja var pieņemt ADN pievienoto noteikumu grozījumus.

                     (5)

                     Grozījumi, ko WP.15 un ADN Administratīvā komiteja 2018.–2020. gada divgadu posmā pieņēma par bīstamo kravu pārvadājumiem ar autotransportu un pa iekšējiem ūdensceļiem, ADR un ADN līgumslēdzējām pusēm tika paziņoti 2020. gada 1. jūlijā.

                     (6)

                     Ir lietderīgi noteikt nostāju, kas Savienības vārdā ir jāieņem attiecībā uz minētajiem ADR un ADN grozījumiem, jo minētie akti varēs būtiski ietekmēt Savienības tiesību aktu saturu, proti, Eiropas Parlamenta un Padomes Direktīvu 2008/68/EK (1). Minētā direktīva nosaka prasības bīstamo kravu pārvadājumiem pa autoceļiem, dzelzceļu vai iekšējiem ūdensceļiem dalībvalstu teritorijā vai starp dalībvalstīm, atsaucoties uz ADR un ADN. Direktīvas 2008/68/EK 4. pantā noteikts, ka bīstamo kravu pārvadājumus starp dalībvalstīm un trešām valstīm atļauj, ja ir ievērotas ADR, Konvencijas par starptautiskajiem dzelzceļa pārvadājumiem (COTIF) C pielikumā izklāstīto Noteikumu par bīstamo kravu starptautiskajiem dzelzceļa pārvadājumiem (RID) un ADN prasības, ja vien minētās direktīvas pielikumos nav norādīts citādi. Turklāt saskaņā ar Direktīvas 2008/68/EK 8. pantu Komisija ir pilnvarota pielāgot minētās direktīvas I pielikuma I.1. iedaļu un III pielikuma III.1. iedaļu zinātnes un tehnikas attīstībai, lai jo īpaši ņemtu vērā ADR, RID un ADN grozījumus.

                     (7)

                     Pieņemtie grozījumi attiecas uz tehniskajiem standartiem vai vienotām tehniskām prasībām, un to mērķis ir nodrošināt drošus un efektīvus bīstamo kravu pārvadājumus, vienlaicīgi ņemot vērā zinātnes un tehnikas attīstību šajā nozarē un tādu jaunu vielu un priekšmetu izstrādi, kas rada apdraudējumu to pārvadāšanas laikā. Bīstamo kravu pārvadājumu ar autotransportu un pa iekšējiem ūdensceļiem attīstība gan Savienībā, gan starp Savienību un tās kaimiņvalstīm ir kopējās transporta politikas svarīgs elements un nodrošina, lai pareizi darbotos visas rūpniecības nozares, kas ražo vai izmanto preces, kuras klasificētas kā bīstamas saskaņā ar ADR un ADN.

                     (8)

                        WP.15 un ADN Administratīvā komiteja ir attiecīgi panākušas tehnisku konsensu par šā lēmuma aptvertajiem ADR pielikumu un ADN pievienoto noteikumu grozījumiem.

                     (9)

                     Pieņemtie grozījumi ir pamatoti un noderīgi, tādēļ Savienībai tie būtu jāatbalsta.

                     (10)

                     Savienības nostāja, kopīgi rīkojoties Savienības interesēs, būtu jāpauž Savienības dalībvalstīm, kas ir ADR un ADN līgumslēdzējas puses,

               IR PIEŅĒMUSI ŠO LĒMUMU.

            1. pants

               1.   Nostāja, kas Savienības vārdā ir jāieņem attiecībā uz ADR pielikumu grozījumiem, ko pieņēmusi Bīstamo kravu pārvadājumu darba grupa (WP.15), un ADN pievienoto noteikumu grozījumiem, ko pieņēmusi ADN Administratīvā komiteja, ir atbalstīt šādus grozījumus:

                           a)

                              ADR A un B pielikumu grozījumu projekts (atsauces dokuments ECE/TRANS/WP.15/249; depozitāra paziņojums C.N.274.2020.TREATIES-XI.B.14);

                           b)

                              ADR A un B pielikumu grozījumu projekts – papildinājums (atsauces dokuments ECE/TRANS/WP.15/249/Add.1; depozitāra paziņojums C.N.274.2020.TREATIES-XI.B.14);

                           c)

                              ADR A un B pielikumu grozījumu projekts – labojums (atsauces dokuments ECE/TRANS/WP.15/249/Corr.1; depozitāra paziņojums C.N.274.2020.TREATIES-XI.B.14);

                           d)

                              ADN pievienoto noteikumu grozījumu projekts (atsauces dokuments ECE/ADN/54; depozitāra paziņojums C.N.273.2020.TREATIES-XI.D.6);

                           e)

                              ADN pievienoto noteikumu grozījumu projekts – labojums (atsauces dokuments ECE/TRANS/WP.15/AC.2/25; depozitāra paziņojums C.N.309.2020.TREATIES-XI.D.6); un

                           f)

                              ADN pievienoto noteikumu grozījumu projekts (atsauces dokuments ECE/ADN/54/Add.1; depozitāra paziņojums C.N.367.2020.TREATIES-XI.D.6).

               2.   Par nelielām izmaiņām 1. punktā minētajos grozījumos var vienoties bez Padomes papildu lēmuma saskaņā ar 2. pantu.

            2. pants
            Šā lēmuma 1. pantā minēto nostāju, kopīgi rīkojoties Savienības interesēs, pauž Savienības dalībvalstis, kuras ir attiecīgi ADR un ADN līgumslēdzējas puses.

            3. pants
            Atsauci uz pieņemtajiem grozījumiem ADR pielikumos un ADN pievienotajos noteikumos publicē Eiropas Savienības Oficiālajā Vēstnesī, norādot minēto grozījumu spēkā stāšanās dienu.

            4. pants
            Šis lēmums stājas spēkā tā pieņemšanas dienā.

            Briselē, 2020. gada 1. oktobrī

                  Padomes vārdā –

                  priekšsēdētājs

               M. ROTH

            (1)  Eiropas Parlamenta un Padomes Direktīva 2008/68/EK (2008. gada 24. septembris) par bīstamo kravu iekšzemes pārvadājumiem (OV L 260, 30.9.2008., 13. lpp.).


title: Padomes Lēmums (KĀDP) 2020/1466 (2020. gada 12. oktobris), ar ko groza Lēmumu (KĀDP) 2018/1544 par ierobežojošiem pasākumiem pret ķīmisko ieroču izplatīšanu un izmantošanu

text:
                  13.10.2020

                  LV

                  Eiropas Savienības Oficiālais Vēstnesis

                  L 335/16

         PADOMES LĒMUMS (KĀDP) 2020/1466
         (2020. gada 12. oktobris),
         ar ko groza Lēmumu (KĀDP) 2018/1544 par ierobežojošiem pasākumiem pret ķīmisko ieroču izplatīšanu un izmantošanu
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 29. pantu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2018. gada 15. oktobrī pieņēma Lēmumu (KĀDP) 2018/1544 (1) par ierobežojošiem pasākumiem pret ķīmisko ieroču izplatīšanu un izmantošanu.

                     (2)

                     Lēmumu (KĀDP) 2018/1544 piemēro līdz 2020. gada 16. oktobrim. Pamatojoties uz minētā lēmuma pārskatīšanu, tajā noteiktie ierobežojošie pasākumi būtu jāpagarina līdz 2021. gada 16. oktobrim un minētā lēmuma 2. un 3. pantā minēto fizisko un juridisko personu, vienību un struktūru sarakstā, kas iekļauts tā pielikumā, būtu jāatjaunina viens ieraksts.

                     (3)

                     Tādēļ būtu attiecīgi jāgroza Lēmums (KĀDP) 2018/1544,

               IR PIEŅĒMUSI ŠO LĒMUMU.

            1. pants
            Lēmumu (KĀDP) 2018/1544 groza šādi:

                        1)

                        Lēmuma 8. pantu aizstāj ar šādu:

                           “8. pants

                           Šo lēmumu piemēro līdz 2021. gada 16. oktobrim. Šo lēmumu pastāvīgi pārskata. Ja Padome uzskata, ka lēmuma mērķi nav sasniegti, lēmumu attiecīgi atjauno vai groza.”;

                        2)

                        pielikumu groza tā, kā izklāstīts šā lēmuma pielikumā.

            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

            Luksemburgā, 2020. gada 12. oktobrī

                  Padomes vārdā –

                  priekšsēdētājs

               J. BORRELL FONTELLES

            (1)  Padomes Lēmums (KĀDP) 2018/1544 (2018. gada 15. oktobris) par ierobežojošiem pasākumiem pret ķīmisko ieroču izplatīšanu un izmantošanu (OV L 259, 16.10.2018., 25. lpp.).

            PIELIKUMS
            Lēmuma (KĀDP) 2018/1544 pielikumā izklāstītajā lēmuma 2. un 3. pantā minēto fizisko un juridisko personu, vienību un struktūru sarakstā, A daļā “Fiziskās personas”, 5. ierakstu aizstāj ar šādu ierakstu:

                           Vārds, uzvārds

                           Identifikācijas informācija

                           Iekļaušanas pamatojums

                           Sarakstā iekļaušanas datums

                           “5. Said SAID

                           jeb: Saeed, Sa’id Sa’id,
                           Amats: Doktors, SSRC paspārnē esošā Institute 3000 (jeb Institute 6000) loceklis.
                           Dzimums: vīrietis.
                           Dzimšanas datums: 1955. gada 11. decembris

                           Said Said ir nozīmīga persona Zinātniskās pētniecības centra (Scientific Studies and Research Centre – SSRC) nodaļā Institute 3000 jeb Institute 6000, kas atbild par Sīrijas ķīmisko ieroču izstrādi un ražošanu.

                           21.1.2019.”


Komisijas 09.10.2020. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9928 - QUATTROR / HGM / BURGO) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2020/1496 (2020. gada 13. oktobris) par to, lai Savienības vārdā parakstītu Nolīgumu vēstuļu apmaiņas veidā starp Eiropas Savienību un Norvēģijas Karalisti, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par visu ES CLXXV sarakstā iekļauto tarifa kvotu koncesiju grozīšanu sakarā ar Apvienotās Karalistes izstāšanos no Eiropas Savienības

text:
                  16.10.2020

                  LV

                  Eiropas Savienības Oficiālais Vēstnesis

                  L 343/22

         PADOMES LĒMUMS (ES) 2020/1496
         (2020. gada 13. oktobris)
         par to, lai Savienības vārdā parakstītu Nolīgumu vēstuļu apmaiņas veidā starp Eiropas Savienību un Norvēģijas Karalisti, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par visu ES CLXXV sarakstā iekļauto tarifa kvotu koncesiju grozīšanu sakarā ar Apvienotās Karalistes izstāšanos no Eiropas Savienības
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 5. punktu,
         ņemot vērā Eiropas Komisijas priekšlikumu,
         tā kā:

                     (1)

                     Padome 2018. gada 15. jūnijā pilnvaroja Komisiju saskaņā ar 1994. gada Vispārējās vienošanās par tarifiem un tirdzniecību (“VVTT”) XXVIII pantu sākt sarunas par ES CLXXV sarakstā iekļauto tarifa kvotu sadalījumu sakarā ar Apvienotās Karalistes izstāšanos no Savienības.

                     (2)

                     Sarunas ar Norvēģijas Karalisti ir noslēgušās, un 2020. gada 7. un 8. jūlijā ir parafēts Nolīgums vēstuļu apmaiņas veidā starp Eiropas Savienību un Norvēģijas Karalisti, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par visu ES CLXXV sarakstā iekļauto tarifa kvotu koncesiju grozīšanu sakarā ar Apvienotās Karalistes izstāšanos no Eiropas Savienības (“nolīgums”).

                     (3)

                     Nolīgums būtu jāparaksta,

               IR PIEŅĒMUSI ŠO LĒMUMU.

            1. pants
            Ar šo tiek atļauts Savienības vārdā parakstīt Nolīgumu vēstuļu apmaiņas veidā starp Eiropas Savienību un Norvēģijas Karalisti, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par visu ES CLXXV sarakstā iekļauto tarifa kvotu koncesiju grozīšanu sakarā ar Apvienotās Karalistes izstāšanos no Eiropas Savienības, ar noteikumu, ka minētais nolīgums tiks noslēgts (1).

            2. pants
            Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.

            3. pants
            Šis lēmums stājas spēkā tā pieņemšanas dienā.

            Luksemburgā, 2020. gada 13. oktobrī

                  Padomes vārdā –

                  priekšsēdētājs

               M. ROTH

            (1)  Nolīguma tekstu publicēs kopā ar lēmumu par tā noslēgšanu.